Northern Rock
Banken Northern Rock med base i den britiske by Newcastle startede som et såkaldt building society; en type pengeinstitut, der kun ydede lån til køb af fast ejendom baseret på indskydernes opsparede penge. Sammen med mange andre lignende pengeinstitutter udnyttede banken den konservative regerings lempelser af banklovgivningen fra midten af 1980erne (Big Bang) og omdannede sig selv til en bank. Northern Rock voksede hurtigt og tredoblede sin andel af det britiske boliglånemarked gennem overmodige udlån til huskøbere af helt op til 120% af en ejendoms værdi. Den adfærd viste sig uholdbar i længden, og banken måtte i 2007 bede Bank of England, den britiske centralbank, om hjælp til at imødekomme sine forpligtelser. Det var ikke tilstrækkeligt, og banken kom ud for et regulært stormløb fra kunder, der ønskede at trække deres indeståender ud. Krisen for banken blev først overvundet, da regeringen udstedte en garanti for alle indskydernes penge og dermed de facto nationaliserede Northern Rock. Northern Rock kom dermed til at stå som et symbol på den finanskrise der ramte Storbritannien og store dele af resten af verden i 2008-09.